หุ้นกลุ่มไก่ดีด๊าขยับขึ้นทั่วหน้า หลังเกาหลีใต้พบเชื้อไข้หวัดนก
หุ้นกลุ่มไก่ดีด๊าขยับขึ้น หลังเกาหลีใต้พบเชื้อไข้หวัดนก H5N6 กระตุ้นให้นำเข้าไก่สดแช่แข็งจากไทยเร็วขึ้น โดย ณ เวลา 11.05 น. ราคาหุ้นปรับขึ้นดังนี้

21 พ.ย. 2559

ผู้สื่อข่าวรายงานว่า ราคาหุ้นกลุ่มไก่ขยับขึ้นทั่วหน้า หลังเกาหลีใต้พบเชื้อไข้หวัดนก H5N6 กระตุ้นให้นำเข้าไก่สดแช่แข็งจากไทยเร็วขึ้นโดย ณ เวลา 11.05 น. ราคาหุ้นปรับขึ้นดังนี้
          หุ้น CPF บวก 1.80% มาอยู่ที่ 28.25 บาท เพิ่มขึ้น 0.50บาท มูลค่าซื้อขาย 658.64 ล้านบาท
          หุ้น GFPT บวก 0.68% มาอยู่ที่ 14.70 บาท เพิ่มขึ้น 0.10 บาท มูลค่าซื้อขาย 52.91 ล้านบาท
          หุ้น TFG บวก 4.27% มาอยู่ที่ 6.10 บาท เพิ่มขึ้น 0.25 บาท มูลค่าซื้อขาย 177.37 ล้านบาท
 
โดยบล.ดีบีเอส วิคเคอร์ส (ประเทศไทย) ระบุในบทวิเคราะห์ฯว่า ทางเกาหลีใต้พบเชื้อไข้หวัดนก H5N6 ในฟาร์ม 2 แห่ง ช่วยกระตุ้นให้นำเข้าไก่สดแช่แข็งจากไทยเร็วขึ้น เป็นบวกกับ บมจ.จีเอฟพีที (GFPT), บมจ.เจริญโภคภัณฑ์อาหาร (CPF), บมจ.ไทยฟู้ดส์ กรุ๊ป (TFG)
ด้านบล.เอเชีย เวลท์ ระบุว่า ไก่สดแช่เย็นและแช่แข็ง มีประเด็นทางรัฐบาลเกาหลีใต้อนุมัติให้ผู้ประกอบการไทยส่งออกไก่สดแช่เย็นและแช่แข็งไปเกาหลีใต้ตั้งแต่ 9 พ.ย.เป็นต้นไป โดยเริ่มทยอยอนุมัติแล้ว 10 แห่ง และอยู่ในกระบวนการรออนุมัติอีก 41 แห่ง มูลค่าการส่งออกไก่สดแช่เย็นและแช่แข็งจากไทยไปเกาหลีใต้สูงถึง 1 พันล้านเหรียญสหรัฐฯนั้น ซึ่งจะเป็นผลบวกต่อผู้ประกอบการธุรกิจนี้ได้แก่ CPF , GFPT และ TFG
               
 